Joceline Clemencia

**Joceline Andrea Clemencia** (☆ 30 di novèmber 1952 na Kòrsou – † 30 di mei 2011 na Kòrsou) tabata un lingwista, eskritor, feminista i aktivista pro independensia di Kòrsou. E tabata prinsipalmente konosí komo luchadó pa rekonosimentu di Papiamentu komo idioma ofisial di Antias Hulandes.

## Biografia
### Prome añanan
Joceline Clemencia a lanta den un famia grandi ku su mayornan Helena Engracia Andreas i Juan Manuel Clemencia.  El a sigui enseñansa sekundario na MIL na Otrobanda. Na Hulanda el a studia spaño na Universidat di Amsterdam i a dediká su tèsis na e poeta kurasoleño, Elis Juliana. Despues el a promove na e mesun universidat den idioma i literatura spaño. Durante su tempu di studiante, el a bira enbolbí den diferente movementu aktivista, entre otro e protestanan mundial kontra e guera di Vietnam i e movementunan independentista di Antia Hulandes.

### Karera
Na komienso di añanan ochenta Clemencia a kuminsá su karera na Kòrsou komo dosente di spaño, promé na Radulphus College i despues na Peter Stuyvesant College. Un dékada despues e tabata direktor di Instituto Nashonal di Idioma (INI), tambe konosí komo 'Sede di Papiamentu'. E instituto tabata dediká su mes na promoshon di uso i enseñansa di Papiamentu, tareanan ku Fundashon pa Planifikashon di Idioma (FPI) a kontinuá for di 1998. Na 1996 Clemencia a dirigí e Instituto Kultural Independensia i despues tambe Skol Nobo, tur dos instituto di enseñansa el a fundá. Na Instituto Kultural Independensia tabata duna les di papiamentu, mientras ku na Skol Nobo, tabata duna les, pa tur edat for di 6 aña di edat, den materianan no inkluí den e programa eskolar na otro skolnan, manera historia di cultura, arte y estudio natural. El a skirbi huntu ku Omayra Leeflang e buki di Papiamentu, titulá *Papiamentu Funshonal*, ku a bira un standart den enseñansa sekundario.

### Aktivismo
Un gran parti di su aktivismo tabata dirigí riba papiamentu i su supreshon. Dpor ku papiamentu tin su raiz den e negoshi di katibu, tabatin tiki sosten públiko den e sistema di skol hulandes pa su mantenshon of enseñansa. Clemencia a pleita pa estandarisashon i enseñansa di papiamentu, ya ku e tabata e idioma materno di e pais. Den un rapòrt trahá pa UNESCO, el a pleita pa deklará papiamentu i ingles komo e idiomanan nashonal di Antias Hulandes. Mas promé na 1994 Clemencia a entregá un petishon ku 1422 firma na e presidente di Parlamento di Antias Hulandes, Lucille George-Wout, pa konsiderá tratamento di e proyekto di lei ku el a proponé for di 1986 pa igualá e idioma materno ku hulandes. Finalmente, na 2007, a adoptá e Ordenansa Nashonal di Idiomanan Ofisial   ku Papiamentu komo idioma ofisial, huntu ku Hulandes i Ingles.

Komo resultado di su estudio di idioma, Clemencia a skirbi tokante hende muhé i nan relashon ku idioma i komunikashon. E terminonan i kustumbernan, ku muhénan tabata usa den mensahenan tokante nan mes, tabata un di e temanan ku e tabata skirbi tokante dje. Komo miembro di e Caribbean Association of Women and Scholars (ACWWS) el a partisipá aktivamente na konferensia i enkuentronan. El a promove un identidat feminista, ku ta rekonosé e diversidat di e muhé karibeño i su derecho di usa su propio palabranan, sea na hulandes, ingles, franses, spaño of un idioma krioyo. E idioma ku e persona ta usa ta definí un strategia di identidat. Ademas di ta un feminista ferviente, Clemencia tabata kere ku emansipashon general, inkluyendo identidat, independensia i idioma, tabata krusial pa logra libertat polítiko.

Clemencia tabata deseá prinsipalmente pa konsientisá e poblashon afro-kurasoleño di su orígen i e balornan kultural-históriko di e isla. Den e konteksto aki Clemencia a duna charla na Kòrsou i den eksterior tokante historia di Kòrsou i tokante e pasado di sklabitut. Den esaki, el a enfatisá hopi bia ku na su bista e sklabitut na Kòrsou a kontinuá te kasi un siglo despues di su abolishon ofisial na 1863. P'esei e tabata spera ku e gobièrnu hulandes lo a ofresé un diskulpa ofisial pa su ròl den sklabitut.

Den e preparashon pa e restrukturashon di Antia Hulandes, Clemencia a uni ku otro intelektualnan i a forma Grupo Pro Defensa di Kòrsou na 2006. Ku esaki, komo e promé persona den historia polítiko di Kòrsou, el a tuma e inisiativa pa forma un aliansa di e partidonan di oposishon pa durante kampaña elektoral stòp e atakenan riba e outonomia di Kòrsou. Entre otro, huntu ku Anthony Godett di FOL, el a rechasá e deklarashon final ku e kondishonnan pa Kòrsou bira un pais den Reino Hulandes. Clemencia tabata tambe fundadó i presidente di e partido polítiko Partido Independensha Kòrsou. E tabata un di e promotornan di e idea di independensia di Hulanda. Ya na e referéndum polítiko na 1993 el a mustra su mes na fabor di opshon D, independensia. Den e kuadro di un koperashon ku FOL, Clemencia a postulá su mes komo kandidato riba e lista di FOL den e elekshonnan di Konseho Insular di 2007. El a risibí 82 voto personal. Sinembargo, despues di e elekshonnan, FOL a bai huntu ku PAR i PNP, ku tabata na fabor di e deklarashon final. Segun Clemencia, e deklarashon final a akordá e debilidat di e islanan antiano. Poko despues, su malesa a oblig'é di retira for di polítika.

### Bida privá
Clemencia tabata kasá ku Frank Kirindongo (tambe konosí komo Frank Quirindongo), ku ken e tabatin tres yu promé ku nan a divorsiá. El a fayesé dia 30 di mei 2011 na Willemstad despues di un bataya di dos aña kontra kanser di pecho.  

## Obranan selektá
**Papiamentu in het Curaçaos basisonderwijs* (1987), Hacha: boletin mensual pa Antiano na Utrecht i besindario.
**Perspektiva di morto den poesia di Elis Juliana* (1987), Plataforma: revista di Plataforma di Organisashonnan Antiano
**Een gewaad van Europese magie over het harnas van Afrikaanse magie: enkele aspecten van religiositeit in de poëzie van Elis Juliana* (1987), Plataforma: revista di Plataforma di Organisashonnan Antiano 
**Het grote camouflagespel van de OPI : een thematische benadering van de poëzie van Elis Juliana* (1989), KITLV, Leiden, ISBN 978-90-6718-017-7
**OPI i e gran kamuflahe: tokante poesia* (1989), Sede di Papiamentu, Kòrsou
* *The semiotics of dark clouds in songs and poems of Elia Isenia: art as female therapy* (1992). In: Mundu yama sinta mira: womanhood in Curaçao, Fundashon Publikashon, '
**Crime du fin de siècle: de eeuwige vernieuwingsintenties voor het Curaçaosche basisonderwijs*, (1993), Black flash, Canada
* ''Mi ta skirbi pa saka, frustrashon : vijf jonge Antilliaanse dichteressen'', Lover, no. 4, (1993) p.&nbsp;276-279
*   ''Op Curacao baart de vrouw ruimte'', Surplus, jaargang 8, no. 5 (1994), p.&nbsp;2-4
**Suriname en het Caribisch gebied*, Surplus, jaargang 8, no. 5 (1994), p.&nbsp;2–19
**Women who love women in Curaçao: from "Cachapera" to open throats: a commentary in collage*, Feminist studies, jaargang 22, no. 1 (april 1996), p.&nbsp;81–88, ISSN 0046-3663
**Language is more than language in the development of Curac̦ao* (1999), UNESCO Representative in the Caribbean, Kingston, Jamaica, ISBN 978-976-95037-5-5
**Katibu ta galiña: from hidden to open protest in Curaçao* (20011). In: English- and Dutch-speaking regions, J. Benjamins, Amsterdam, ISBN 90-272-3448-5

## Link eksterno
*  Fragmento di e diskurso di Joceline Clemencia durante e Konmemorashon di Tula na Amsterdam, Youtube.com, 2010
*  Intervista ku Joceline Clemencia - Skol Nobo na Kòrsou, Youtube.com, 2010